ຕີມໍ ຕາເວັນອອກ ປ່ອນບັດ ເລືອກເອົາ ສະພາຊຸດໃໝ່
ປະຊາຊົນຕີມໍຕາເວັນອອກ ພາກັນໄປປ່ອນບັດ ເລືອກເອົາສະມາຊິກ ສະພາແຫ່ງຊາດຊຸດໃໝ່ ທີ່ມີ 21 ພັກ ສົ່ງຜູ້ສະມັກເຂົ້າຮ່ວມແຂ່ງຂັນ.
ປະຊາຊົນຊາວຕີມໍຕາເວັນອອກຫຼືຕີມໍເລັສເຕ ພາກັນໄປປ່ອນບັດເລືອກເອົາສະມາຊິກສະພາ ແຫ່ງຊາດຊຸດໃໝ່ ລຸນຫຼັງການເລືອກຕັ້ງປະທານາທິບໍດີທີ່ຂ້ອນຂ້າງຫງຽບສະງົບສອງຮອບ ໃນເດືອນມີນາແລະເມສາຜ່ານມາ ການປ່ອນບັດໄດ້ເລີ່ມຂຶ້ນໃນຕອນເຊົ້າຂອງວັນເສົາມື້ນີ້ ໃນຂັ້ນຕອນການເລືອກຕັ້ງທີ່ຄາດວ່າ ຈະຍັງຜົນໃຫ້ມີການຖອນກຳລັງຮັກສາສັນຕິພາບອອກໄປ ພາຍໃນເດືອນທັນວາທ້າຍປີນີ້ ມີ 21 ພັກການເມືອງ ໄດ້ສົ່ງຜູ້ສະມັກເຂົ້າແຂ່ງຂັນເອົາບ່ອນນັ່ງຢູ່ໃນສະພາແຫ່ງຊາດທີ່ມີທັງ ໝົດ 65 ບ່ອນ ພັກໃຫຍ່ສຸດສອງພັກແມ່ນປະກອບດ້ວຍພັກສະພາແຫ່ງຊາດເພື່ອບູລະນະ ສ້າງສາຕີມໍ ແລະພັກ Fretilin ທ່ານ Damien Kingsbury ນັກຊ່ຽວຊານຊາວອິນໂດເນເຊຍທີ່ມະຫາວິທະຍາໄລ Deakin ໃນອັອສເຕຣເລຍກ່າວວ່າ ການໂຄສະນາຫາສຽງ ໄດ້ດຳເນີນໄປດ້ວຍຄວາມສະຫງົບແບບບໍ່ ໜ້າເຊື່ອຊຶ່ງເປັນການເສີມສ້າງຄວາມແຂງແກ່ນຂຶ້ນຕື່ມໃຫ້ແກ່ລະບອບປະຊາທິປະໄຕທີ່ບອບ ບາງຂອງຕີມໍຕາເວັນອອກ ແຕ່ທ່ານກໍຕື່ມເວົ້າວ່າ ຍັງມີບັນຫາທ້າທາຍຫຼາຍໆຢ່າງຢູ່ ຕີມໍຕາເວັນອອກ ຊຶ່ງເປັນອະດີດອານານິຄົມ ຂອງປອກຕຸຍກາລ ໄດ້ຮັບເອກກະລາດ ໃນປີ 1975 ແຕ່ໄດ້ຖືກຍຶດຄອງໂດຍອິນໂດເນເຊຍ ມາຈົນຮອດເວລາ ບັນດາຜູ້ມີສິດປ່ອນບັດ ໄດ້ ເລືອກເອົາຄວາມເປັນເອກກະລາດໃນການລົງປະຊາມະຕິ ທີ່ຈັດຂຶ້ນໂດຍນາໆຊາດປີ 1999 ພວກທະຫານບ້ານທີ່ນິຍົມອິນໂດເນເຊຍໄດ້ເລີ່ມທຳການປາບປາມຢ່າງນອງເລືອດເພື່ອເປັນ ການແກ້ແຄ້ນ ທີ່ສິ້ນສຸດລົງໂດຍການຈັດສົ່ງກຳລັງຮັກສາສັນຕິພາບພາຍໃຕ້ການນຳພາຂອງ ອັອສເຕຣເລຍເຂົ້າໄປໃນປະເທດດັ່ງກ່າວ